Tóth Anna

**SZENT EFRÉM LIVE**

egyfelvonásos

MÁRTI (korai 30-as óvónő, akit az óvodák bezárásával átcsoportosították a parókia szeretetkonyhájára)

MILÁN (korai 40-es ételfutár, aki mindig a körülmények áldozata, Atya középiskolai osztálytársa, a parókia befogadja vírus miatt, cserébe kiviszi a konyhán készülő ételcsomagokat is)

ATYA (korai 40-es, a Szent Efrém plébánosa, karrierista, meglátja a vírusban és a közösségi médiában rejlő lehetőségeket)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

1. jelenet

*Helyszín: a Szent Efrém közepes méretű egyházközség közösségi épületének (parókiájának) konyhája. Itt főz Márti már a korlátozások bevezetések kezdete óta, Apolka néni vezénylete alatt. Apolka néni azonban megbetegszik, így egyedül kénytelen vinni a konyhát. Aznapi műszak vége, mosogat, pakol. Az utcáról behallatszik az elhaladó polgárőrautó hangosbemondója.*

HANGOSBEMONDÓ Figyelem, figyelem, a kijárási korlátozás tudnivalói: a rendelkezés az ország egész területére érvényes visszavonásig… ...ez idő alatt mindenki csak alapos indokkal hagyhatja el otthonát. A rendelet szerint ilyen indoknak minősül a munkavégzés, a hivatásbeli kötelezettség… ...Az élelmiszerüzletekben, drogériákban, a piacokon és a gyógyszertárakban kizárólag 65 év felettiek vásárolhatnak 9 és 12 óra között. Szombattól be kell zárniuk a vendéglátó üzleteknek, ezek csak elvitelre alkalmas ételek kiadásával, szállításával foglalkozhatnak… ...Munkába járáshoz hetente megújított igazolás köteles a munkáltató biztosítani a munkavállalónak...

MÁRTI Basszus. *(előszedi a táskájából az igazolást, amin látszik, hogy már elég viseltes)*

HANGOSBEMONDÓ ...A szabályokat a rendőrség ellenőrzi és szabálysértési bírsággal büntetheti, ennek összege 5 ezer és 500 ezer forint között lehet.

MÁRTI Jó, akkor még ezt is alá kell íratni. Basszus. Hol lehet az Atya ilyenkor?

*Ajtózörgés, érkezik Milán. Egészen az egyik előkészítő pultig tolja a bringáját, telefonál.*

MILÁN De ne tedd ezt velem, nem érted, hogy ez most rés a piacon? Csak 500.000 Ft induló tőkére van szükségem. Ez neked a legjobb, megforgatom, se perc alatt profitot termel az otthonra bérelhető ugrálóvár és visszakapod kamatostul. Ez nem olyan sok. De figyelj, mondom még egyszer. Egy ismerősömtől meg tudom szerezni a kalózhajót meg az elefántot is. Figyelj, nagyon baráti áron számolják meg. Nem érted, hogy ez neked jó? Mondok valamit, gondold meg, visszahívlak holnap, elég, ha akkor igazat adsz nekem. Jó? Csókollak, szióka! *(Leteszi)* Na, itt vagyok!

MÁRTI *(Érdeklődéssel és derülve hallgatta a beszélgetést)* Ez mi volt?

MILÁN Hogyhogy? Biznisz.

MÁRTI Így akartál kölcsön kérni?

MILÁN Nem kölcsön, befektetés. Nem bukhat rajta. Majd megköszöni.

MÁRTI Feltétlenül. Inkább mesélj gyorsan, hamarosan indulok, mire számítsak a közutakon? *(vicceskedve)*

MILÁN Nyugdíjas szabadcsapatok és a TEK random összecsapásai városszerte.

MÁRTI Ne fárassz.

MILÁN De, legalább két Lidl-t és három Penny-t elbarikádoztak és túszul ejtették a pénztárosokat. *(Márti nem vevő a túlzó humorra)* Valójában, semmi különös, maszkos, kesztyűs emberek elvétve. De az is lehet, hogy a gyíkemberek merészkedtek fel a csatornákból. A maszkok miatt úgysem látjuk a különbséget. A tavaszi kabátok alól néha előbukkan a farkuk, de csak a pillanat egy tört részére, ezért magadban kételkedsz, vajon valóban azt láttad, amit? Remegve és leizzadva ébreszt fel éjszakánként a kétely… Vajon ez az egész miattuk van?

MÁRTI Ugye mikor az ebédet kiviszed a néniknek, nem fárasztod ezekkel a történetekkel? Apolka néni is elhiszi minden marhaságodat, el is vitte a mentő. Ezért maradtam egyedül a konyhán, amúgy kösz.

MILÁN Ne csináld már, úgy sajnálom szegényt. Ez a vírus mocsok egy dolog.

MÁRTI Megkoronázták. De tényleg hagyd békén az öregeket, mindent elhisznek. Nem győzi az Atya nyugtatni őket telefonon. Apropó, nem találkoztál vele a lépcsőházban? Alá kell vele íratnom a munkáltatóit, hogy ne vegzáljanak a rendőrök hazafelé.

MILÁN Nem, biztos az irodájában van. De beszéljünk inkább rólam és rólad. Aláírok én neked mindent a beépített ceruzámmal.

MÁRTI Ez nagyon béna.

MILÁN Ne, figyelj, van még ilyenem: szorult helyzetedben szerény hajlékomban szállást biztosítanék, ahol igaz, hogy csak egy ágy van, de úgysem aludnánk semmit. Hanem meggyőznélek arról, hogy nem kell tovább keresned, én vagyok az igazi.

MÁRTI Szeretném felhívni a figyelmedet, hogy neked is csak a vírusra való tekintettel engedett át az Atya egy szobát itt, a parókián. Nem hinném, hogy örülne a hölgytársaságnak. Másrészt nős vagy.

MILÁN Ez fájt.

MÁRTI Ez az igazság. Tudod, mit csináltam a gyerekekkel az óvodában, ha már több volt belőlük kettőnél? Kicsit térdepeltettem őket némi kukoricán a sarokban.

MILÁN Ez egyrészt biztosan nem a jó pedagógiai gyakorlat, remélem az én hercegnőmmel még nem csináltak ilyet az oviban. Másrészt biztosan nem EU-konform, harmadrészt a fájdalom tulajdonképpen izgató... *(próbálja megközelíteni Mártit)* Márti néni rossz voltam, büntess meg! *(kergetőznek a pult körül)*

MÁRTI Álmodban, Milcsike, ez nálam feláras dolog. *(nem kapja el őt, kifulladva megállnak)* Na, elég legyen, te nagymester, inkább segíts nekem.

MILÁN Igenis, krumplipucolásra jelentkezem, Márti néni, a Vánszorgó Csiga Csoport mind az egy főjével rendelkezésedre áll. *(felvesz egy kötényt és egy hajhálót a biciklis sapkájának tetejére)*

MÁRTI Jó ez most komoly. Különben is, már megjöttem a kuktai szolgálataidból. Legutóbb is azt mondtam, hogy kavargasd a pörköltet, nem azt, hogy gondold újra a fűszerezést! Két napig jöttek a panaszos telefonok meg e-mailek az erőspaprikázás miatt. Apolkánál is akkor kezdődtek a gondok.

MILÁN Tehetségem nem a közétkeztetésben csúcsosodik ki. Érted? *(örül a kétértelmű poénjának)*

MÁRTI Elég, tényleg. Ebből az egészből is. El kell tűnnöm, valahogy vissza kell mennem az oviba. Nem bírom ezt a hagymaszagot, mindenben elvágom a kezem, ezért folyton ragadok a leukoplaszttól, ráadásul egyedül vagyok egész nap! Hiányoznak a gyerekek! Nem azért güriztem a főiskolán, hogy egész nap a kalóriatáblázatot bújjam meg a hozzáadott só grammját számolgassam! Szar vagyok matekból!

MILÁN *(meglepi a kitörés)* Hű. És mégis tőlem mit vársz? Oldjam fel a kijárási tilalmat, fejlesszik ki ellenszert, csak így? Elég király vagyok, na de ennyire...

MÁRTI Nem érted? Mesét akarok olvasni elalvás előtt nekik, foglalkozást tartani, megtanítani nekik egy csomó nyelvtörőt, nézni, ahogy lezúgnak a mókuskerékről...

MILÁN Kicsit elragadtattad magad...

MÁRTI Te is pontosan úgy élsz, mint a korlátozások előtt, én is csak ennyit akarok.

MILÁN Nem igaz. Nálam is rengeteg változás van. Érintésmentesség, tudod? Nem úgy potyognak már a kétszázasok, mint korábban. Régen még az albérletemet is ki tudtam csörgősben fizetni. Bankkártyás fizetéskor meg... Itt nincs ám olyan borravaló kultúra, mint a hanyatló nyugaton, Márti!

MÁRTI Ugyan!

MILÁN Mégis hogy segíthetnék?

MÁRTI Biztosan van valami ismerősöd vagy ismerősöd ismerőse, aki át tudna tenni az ügyeleti rendszerbe. Gyermekfelügyelet attól még van, hogy a legtöbb óvoda be is zárt.

MILÁN De hány ember kell a gyök mínusz kettő kölyökre? Kettő? Lehet, hogy sokat mondtam. Nem tudnád mégis megszeretni a konyhát? Hiszen én is itt vagyok!

MÁRTI Nem igazán érted a különbséget munka és hivatás között.

MILÁN Nem. Mivel jobb a kölykök orrát meg seggét törölgetni (jobb esetben ez a sorrend), mint itt a magad ura lenni és nézni azt a kidolgozott testemet.

MÁRTI Ne haragudj, de te is tudod, hogy nem vagyunk egy súlycsoport.

MILÁN *(prüszkölve röhög)* Akarok én neked egyáltalán segíteni?

MÁRTI *(sóhajt)* Nem állt szándékomban ehhez a módszerhez nyúlni, de kénytelen vagyok. Milcsike. A feleségedet bejelöltem Facebook-on. Igen. Mesélhetek neki arról, miket meg nem teszel a nagy Budapesten, hogy őket ellásd még karantén alatt is. Hogy milyen ügyes kis kuktám vagy műszak után. Pest feketére fest.

MILÁN *(előkapja a telefonját, ellenőrzi, hogy tényleg ismerős-e Márti és a felesége)* Ne. Nem mered.

MÁRTI Ne vedd zokon, semmi személyes. De a helyedben telefonálnék párat az érdekemben.

*(Milán fenyegetően megindul Márti felé, de ekkor berobban Atya, fülén telefonnal)*

1. *jelenet*

ATYA *(régóta telefonálhat)* Igen. Igen. Nem. Igen. Talán. Molnár néni. Molnár. Néni, kérem, engedjen engem is szóhoz jutni. Molnár néni. Nem. Figyeljen. Molnár néni. *(megunja)* Figyeljen! A római katolikus egyház nem helyezi át teljes működését az internetre. Nem tudja, nem olyan a természete. Nem, biztosan. De misére ne tessék jönni! Majd küldöm a linket, ahol lehet élőben nézni. Nem, nem a tévében, a számítógépen. Facebook-on fent tetszik lenni? Face… Igen, az unokanézegetős oldal. Igen. Na, ha ott meg tetszik keresni a Szent Efrém Plébániát… Igen, így vagyunk fent, hiszen ez a nevünk, akkor ott mindig tetszik látni, hogy mi történik. Nem webkamera. Ha valamit feltöltök, azt. Nem magamat. Illetve de. A mise is ott lesz, igen. De nem tetszik tudni gyónni közben. Mert ez nem olyan dolog. Jó, a mise meg olyan dolog. De nem tetszik bűnt elkövetni, megmondta a bíboros úr, hogy nem baj, most lehet otthonról nézni. Nem, a Kossuth Rádióban nem mi leszünk, de azt is lehet hallgatni. Nem gyóntatok online, már mondtam. Telefonban sem. Jó, akkor tessék leírni levélben. Sms-ben? Tényleg elég egy sms? Hát jó, akkor meg is előlegezem a feloldozást, maradjunk 10 Üdvözlégyben, rendben? Köszönöm én is. És tessék a híradós bejelentkezésünket is nézni! Ez már nem a penitencia része. Igen, az a tévében lesz kivételesen. Úgy legyen, ámen. Mindörökké, Molnár néni.

*Míg tart a telefonálás, Milán előszedi a zsebeiből a mégiscsak létező kétszázasokat, felsorakoztatja őket és egyesével elkezdi pöckölni Márti irányába. Márti látja az összeizzadt fémpénzekben a potenciális baktériumtelepeket, ezért szórófejes fertőtlenítővel hadakozik ellenük.*

ATYA Aaaargh. Mennyi az idő? Jó, még van néhány perc az élő bejelentkezésig. Márti, van valami maradék? Molnár néni és a többi Mária Légiós hölgy eddig hívogatott. Meg kell nekik tanítani a telefonkonferenciát, mert már nem sokáig tudom visszatartani őket, hogy személyesen jöjjenek az imaórára. Szabályosan ostromolnak!

MÁRTI *(ad neki egy tál káposztás tésztát)* Bajban mindig jobban buzog a hit nagy leveseskondérja, nemigaz? Atyám, itt volna a munkáltatói igazolás, amit alá kéne írni.

ATYA Jó, máris, ezt belapátolom és elintézem. És te, Milcsi? Hazaugrottál az esti műszakod előtt leszedni a gangon száradó gatyáidat? Arra a dínósra nem voltam felkészülve. És persze köszönöm, hogy a saját munkádon felül a mi ebédjeinket is.

MILÁN Ne viccelj, Atyám, szobát adsz egy szegény fickónak a bajban, ez a minimum, amivel viszonozhatom. Gyorsan meg is voltam, lassan már csak mi, futárok leszünk az utcán. Meg a katonák. Meg a mentősök. Meg a polgárőrök. Meg a…

MÁRTI A gatya! Azért került Apolka a kórházba, mert nem bírta a szíve a látványt!

ATYA Márti, igazán, ezzel nem viccelődünk. Egyébként életmentő volt ez a káposztás tészta! Bár elég bőségesen van porcukrozva. És mi van a kímélő étrenddel, amit az időseinkre való tekintettel irányoztunk elő?

MÁRTI Ha majd az adományok között lesznek diétás lehetőségek, akkor majd úgy főzök, hogy megfeleljen a csodálatos kímélő étrendnek. Addig ezt kapják, ezt eszik.

ATYA *(veszi elő a telefontját)* Rendben, csinálhatunk veled egy gyors videót a Facebook-ra vagy a plébánia csatornájára, amiben megkéred a konyha *(keresi a megfelelő szót)* vezetőjeként a leendő adományozókat, hogy valami változatosat hozzanak nekünk, ha van rá lehetőségük. Az ilyen könnyen virális lesz. Ha szerencsénk van, átveszi valamelyik nagy csatorna és akkor az lesz a gond, hogy mit hova tegyél, annyi élelmiszer fog érkezni. *(meggyőzi magát)* Remek, ezt csináljuk. Kicsit legyél csapzottabb, úgy hatásos lesz.

MILÁN Fingasztikus.

MÁRTI *(dühös a szóvicc miatt, de nem reagálja le)* Nem akarom, nem vagyok erre alkalmas, nem szeretek a kamera előtt... Más jellegű segítséget akartam kérni Öntől, Atya.

ATYA Nem mindig úgy érkezik a segítség, ahogyan számítunk rá.

MÁRTI Azért tegyünk egy próbát. Kéne még egy kisegítő a konyhára. Minden héten egyre több embernek kell főzni, nem bírom egyedül, Apolka néni pedig jó darabig nem jön vissza! Az óvodában állandósághoz voltam szokva, nem folyton változó körülményekhez. Ilyen tisztázatlan játékszabályokhoz képtelen vagyok alkalmazkodni.

ATYA *(nem először hozza fel a hetek során Márti a régi munkahelyét, el is veszti a türelmét)* Az óvoda! Néha én is úgy érzem magam, mintha óvodában lennék. Márti, nem szokványos körülmények között kell mindannyiunknak helytállni. Nekem és Milcsinek ugyanúgy, mint neked. Mindenkinek áldozatokat kell hozni, mindenkinek lemond valamiről, senkinek nem olyan az élete, mint a vírus előtt volt, miért gondolod, hogy a te válladra könnyebb kereszt került? Ezt a feladatot is lehet méltósággal végezni, emberi életekről gondoskodsz, mint eddig. Talán nem is olyan nagy a különbség, mint gondolod. Egyébként, kérlek, ne gyerekeskedj, mint az óvodásaid. *(csendesedve)* Ezt a videót, amiről beszéltünk, megcsinálhatnánk. Meglátjuk, hátha jelentkezik önkéntes kisegítő is, rendben? *(csörög a telefonja)* Hoppá, már ennyi az idő, a híradósok azok! Most rohanok. Igen, itt vagyok! *(ki)*

MILÁN Ez meg mégis mi a franc volt? Nem most zsaroltál meg, hogy kitálalsz a feleségemnek, ha nem találom ki, hogy helyeztetlek el? Minek kérsz magad mellé segítséget, ha úgyis le akarsz lépni innen?

MÁRTI *(vörös az arca Atya ledorongolásától, de igyekszik úrrá lenni a zaklatottságán)* Nincs érzéked a stratégiához, de elmondom: ezerszer könnyebb úgy visszakerülni az óvodába, hogy azt tudom mondani, hogy van mellettem, helyettem másik ember, nem marad a munka gazdátlanul, lesz mit enni a népeknek. Egyszerű, de nagyszerű.

MILÁN Ördögi nőszemély.

MÁRTI Csak előrelátó.

MILÁN És mi lesz ezzel a videóval? Nehezebb olyan ügyért kampányolni, amiért valójában kicsit sem lelkesedsz.

MÁRTI Minden napnak a megvan a maga gondja.

1. *jelenet*

ATYA *(az élő bejelentkezés alatt bejön)* Igen, ez a Szent Efrém konyhája, itt készül azok számára a napi egyszeri meleg étel, akik jelzik felénk az igényüket. Nagyrészt az egyházközség idősebb tagjai, akiknek nehézségek okoz a korlátozások közepette önmaguk ellátása, de vannak más környékbeliek is. Ő pedig nem más, mint Márti, konyhánk vezetője, aki most megosztaná a nézőkkel, milyen adományokra lenne szükségünk a további zavartalan működéshez. Márti?

MÁRTI *(próbált elhúzódni, de aztán megadja magát és kelletlenül, zavarában összevissza hadovál)* Nos, igen, hát először is helló! Izé, ami azt illeti, nem állunk túl jól, sok minden érkezett már hozzánk, de sajnos ez még nem elég. Illetve elég, mármint mennyiségre. Jó volna, ha lenne még zöldség meg gyümölcs, valami rost, hogy ne kapjanak az ellátottak bélcsavarodást. *(kinéz Atyára)* Ja, ezt ne. Szóval köszönjük az eddig érkezett adományokat, kérünk még, csak nem ezt. *(Atya fogja a fejét)* Meg halat. Hal az marhára nincs.

ATYA *(látja, hogy katasztrófa, ezért visszaveszi az irányítást)* Előre is köszönünk minden segítséget. Illetve Márti ezt nem mondaná, de nagy szükségünk lenne a megnövekedett rászorulók száma miatt kisegítő személyzetre. A Szent Efrém közössége igazán hálás lenne azoknak a leendő önkénteseknek, akik ezekben az embert próbáló időkben a segítségünkre lennének konyhai feladatok terén. Köszönjük még egyszer, szép délutánt kívánunk a kedves nézőknek! Dicsértessék a Jézus Krisztus! (*kinyomja a hívót)* Márti, ez rettenetes volt, így szoktál a gyerekek előtt is beszélni? És hová tűnt Milcsi?

*Milcsi, próbál kisettenkedni a képből, hiszen mindeközben a munkahelyéről lóg, de a biciklijét mindennek nekivezeti, ezért a csengője többször is behallatszik*

MÁRTI *(stressz izzad)* Nem, ott minden simán megy, nem is értem, a kamera megrémített… Milcsi sietve távozott. Szerintem még véletlenül sem akart rajta lenni a felvételen miközben egy tucat címen várják a csirkeszárnyakat és burítókat. Bár az ő köreiben nem jellemző, hogy ezt a csatornát néznék. De Atyám, ugyan lehessen már egy olyan kérdésem, hogy minek kellett engem is bevonni az élőzésbe?

ATYA Talán szégyelled? *(kérdés nélkül is tudja a választ)* Gyere, ülj le egy kicsit.

MÁRTI Nekem igazából már rég el kellett volna indulnom haza, holnap megint korán jövök csak még ezt az aláírást vártam volna...

ATYA *(elővesz az egyik konyhaszekrényből egy üveg pálinkát és két poharat, tölt mindkettejüknek)* Tessék. *(Márti vonakodva, de elfogadja, leül)* Pontosan tudom, hogy a legkisebb porcikád sem akar itt lenni. Hogy neked az óvoda a minden és ez a munka a lehető legalávalóbb a számodra. Furcsa, hogy ennyire kategorikus vagy. Állandóan a különbségeket keresed, amivel azt akarod igazolni, hogy veled mennyire kitolt mindenki. Hogy mennyire nagyon rossz. Igazam lehet? Mindenki fél.

MÁRTI Én ugyan nem.

ATYA Rendben. Akkor mi lenne, ha elkezdenénk a hasonlóságokat keresni a régi és a mostani munkádban? A beosztásod hasonló, az otthon-munkahely távolság hasonló, a párhuzamosan végzendő feladatok száma hasonló, még talán az ellátottak száma sem sokkal több, mint az óvodában. Csak nem látod őket minden nap. De ez így lenne az óvodában is. Itt is van egy főnök, én. Bizonyos keretek között szabadon dolgozhatsz, az ételek receptjei adottak, de hogy mikor mit főzöl, te állíthatod össze. És akiknek enni adsz, nagyon hálásak neked. Sokszor az egyetlen ilyen ember vagy az életükben. Nem látod a jót, a kiteljesedésre való lehetőséget ebben a helyzetben?

MÁRTI *(elgondolkodtatják a hallottak, de nagyon ellen akar állni)* Már ne is haragudjon, atyám, ha már így szóba hozta a lehetőséget, nem tudom ezt a felebaráti szeretetre meg önzetlenségre utaló beszédet maximálisan átfolyatni magamon úgy, hogy közben ne vegyem észre, mire megy ki a játék valójában. Ez a nagy jótékonyság és a rengeteg híradás milyen mértékben lendíthetik előre az Ön karrierjét. Véletlen lenne? Nem hinném. Szóval nem értem, miért kéne nekem a saját pályám mellékvágányát lehetőségként megélnem?

ATYA *(tölt még egy kört)* Lehet, hogy mellesleg ez a felkapottság jót tesz a karrieremnek.

MÁRTI Érik az az esperesi kinevezés?

ATYA A püspök úr útjai kifürkészhetetlenek.

MÁRTI No lám.

ATYA De azt hiszem, az a közösségünknek sem rossz, ha szélesebb kör is belelát a Szent Efrém Plébánia életébe Mi az elsődleges reakció? Milyen hülye név az az Efrém, ki volt ő egyáltalán, hol van ez a hely, ahonnan bejelentkeztek? Google és hopp, már egy lépéssel közelebb került hozzánk. A megjelenések nélkül nem fognak megismerni bennünket.

MÁRTI *(szkeptikus)*

ATYA És hogy az előmenetelem vélt önző indokairól is felvilágosítsalak: nem több lehetőséget ragadok csak meg, amivel az embereket segíthetem? Nem több erőforráshoz férünk hozzá, hogy rászorulóknak adhassunk? Az ne gondold, hogy ez itt a fáklyás menet. Fogalmad sincs, mennyi energia ez az online jelenlét, ez a folyamatos készültség. Éjszaka sem kapcsolom ki a telefont. Nem is gondolnád, hajnali kettőkor mennyi olyan kérdést kell megválaszolnom, aminek semmi értelme? Mint például a tegnapi is: van-e a macskámnak örök életre szánt lelke? De egyszer-egyszer csak olyanhoz jutok, akinek tényleg fontos a segítségem és ezért megéri. Hány gitáros énektanításon kell átvergődnöm magam, míg megnő valakiben a bizalom annyira, hogy a komoly, valódi fájdalmával megkeressen? Ez a munka csak akkor nem őröl fel, ha hivatásnak tekinted. *(Márti zavarba jön a saját hasonló gondolatától)* Ez a sok külsőség csak ráragad. És néha mi is beleragadunk, elakadunk, miközben az egész értelmét keressük. *(meglátja a pulton a munkáltatóit)* Tudom, hogy zsigeribb benned a távozás vágya, mint hogy megérts magadból valamit. Akár a konyhás munkán keresztül is. De csak a mai távozásodat könnyíthetem meg. *(aláírja, feláll, pohárral a kezében)* Most megjutalmazom magam 10 perc csenddel a gangon. Szólj, ha csörög a telefon, kérlek. *(kimegy, a telefont a pulton hagyja)*

MÁRTI *(tölt magának még egyet, majd elpakolja az üveget)*

1. *jelenet*

*Milcsi berobban, a biciklit csak eldobja, cseng a földön*

MÁRTI Mi a...?

MILÁN Megoldottam! *(veszi elő a telefonját)* És most szeretném látni, ahogy eltűnsz az asszony ismerősei közül.

MÁRTI Találtál valakit, aki elintézi az áthelyezésemet?

MILÁN Nem. Ez sokkal jobb. *(kutat a táskájában)*

MÁRTI Milcsi, mindig elhatározom, hogy nem várok semmit az emberektől, de te a nulla várakozást is alulteljesíted.

MILÁN *(diadalmasan előránt egy zacskót, amiben tekintélyes mennyiségű fű van)*

MÁRTI Azonnal tedd el, az Atya kint van a gangon.

MILÁN Igaz, neki ne is adjunk.

MÁRTI Milcsi!

MILÁN Mi van?

MÁRTI Mit tudtál megoldani egy zacskó fűvel?

MILÁN Még semmit. De dolgozom rajta.

MÁRTI Jó, elismerem, hogy kábszit meg kotont nagy kihívás szerezni manapság, szóval ezért megdicsérlek, ügyes voltál, holnap te szedhetsz a többieknek a levesből.

MILÁN Fogd már be, mondanám a nagy okosságot, ha nem vágnál folyton a szavamba.

MÁRTI Micsoda önérzet.

MILÁN Ez a csomag minden bajodra a megoldás. Előkészítetted már a holnapi ebédhez a dolgokat?

MÁRTI Igen, de továbbra sem értem, hogy a rizibizinek és a fűnek mi köze van egymáshoz.

MILÁN Belefőzzük.

MÁRTI *(röhög)*

MILÁN Tényleg.

MÁRTI De minek? Kizárt.

MILÁN Figyelj, a kisöregek betermelik jóízűen, aztán kicsit rosszul lesznek. Tömegesen. Jó, van aki nem lesz rosszul, sőt, nagyon jól lesz. Max. alszanak egy jót evés után. Lehet, hogy egymás elől eszik el a rizibizidet. De a mamók többsége majd riasztja az Atyát, hogy jajj, de fura volt most a rizsa, mi történt azzal a morcos kislánnyal, már meg is akar ölni minket? Jajajjj, a papó is, csak rötyögött az Anikó Show-n egész délután, pedig nem is volt vicces. Atyám, tessék már a kis konyhás körmére nézni! Mikor jön már vissza Apolka? *(hatásszünet)* Bámm, Atyus nem bírja a nyomást, az országosan beharangozott jótékonyságnak nem lehet híg a leve, téged meneszt, irány az ovi!

MÁRTI Amilyen beteg, olyan zseniális.

MILÁN Na, ki a megmentőd? Nem kell mindig fondorlat meg a többkörös sunnyogás! Csak te, én, Geri meg a...

MÁRTI Geri?

MILÁN A díler. Szóval csak azt akarom mondani, hogy nem kell mindent odadobni az eredményért. Engem se kell a mókusok elé vetni.

MÁRTI Akár működhet is.

MILÁN Még szép. *(adja a zacskót)* Tessék, csináld.

MÁRTI *(hezitál)* De tuti nem lesz bajuk, ugye?

MILÁN Most kezdesz aggódni? Nem hát. *(visszaveszi a zacskót, kivesz belőle két spanglira való töltést)* Most már biztos nem.

MÁRTI Neked ebből nem kell profitálnod feltétlenül. Tekerd meg nekem is. *(elrejti a csomagot egy biztosnak tűnő csetresbe)*

MILÁN *(tekeri a spanglit)* Azért nem gondolkodtam volna, hogy én leszek a nap hőse. Pedig kurvára de.

MÁRTI Sikerült saját hatásod alá kerülnöd? Na, mutasd a cuccot! *(rágyújtanak)* Kiváló.

MILÁN Tudod, nagyon fogsz hiányozni. Nem lesz, akinek huncutságokat suttoghatnék a fülébe, akivel...

MÁRTI Van feleséged, nem? Reménykedj, hogy valami igazi Apolka 2.0-t vegyenek fel helyettem, akkor megszűnik számodra a kísértés.

MILÁN Nem tudod fogadni a bókokat. *(hirtelen ötlettől vezérelve fog két fakanalat és a lábasokon elkezd kopácsolni)* Pedig még csak nem is dal-ban mond-tam el. *(dobszóló)*

MÁRTI Ez csak egy dolgot jelenthet: párbaj! *(ő is fakanalat vesz elő és fazekakon hol az egyikük, hol a másikuk szólózik)*

ATYA *(miseruhában berobban egy selfibottal)* Hol a telefonom? Elfelejtettem az online misét! *(bot végére felerősíti a telefont)* Figyelem, 3, 2, 1, szignál! *(Britney Spears Baby, one more time dalának két sorát énekli)* My loneliness is killing me (and I), I must confess I still believe (still believe). Üdvözlök minden kedves hívet, aki a mai Mise Lájvot választotta! Aki esetleg most nem tud velünk tartani, ne aggódjon, az adás visszanézhető a Szent Efrém Plébánia Youtube csatornáján. Különleges helyzetek különleges megoldásokat követelnek. A korlátozások miatt nem lehetünk együtt a megszokott közegünkben, a templomban, de a szélessávnak hála nem kell nélkülöznünk vallásos gyakorlatainkat. A szertartás a szokásos módon fog zajlani, kérem, tegyünk mindent úgy, mintha a templomban vennénk részt a misén. Kezdhetjük is. A szentmise kezdetén tekintsünk magunkba és valljuk meg Isten előtt, hogy vétkeztünk.

*Míg beszél, Mártinál és Milánnál beüt a fű. A saját telefonjukon kezdik nézni a közvetítést, amit kivetítve mi is látunk és a beköszönés végére nem bírják, elkezdenek röhögni, visítani, ugyanis a közvetítésben bekapcsolva maradt az álarcos filter és így folyamatosan változva hol sminkelt rocksztárként, hol cowboyként, hol tollboában, hol más jelmezben láthatjuk Atyát celebrálás közben.)*

*Sötét*

2020